LidanRubinov/Halacha-QA huggingface dataset:
שאלה: פעולת חב"ב בסניף נפרד: אנו מדריכות בסניף בני עקיבא בישוב נפרד. רצינו לדעת אם יש בעיה לקיים פעולת חבריא ב (לגילאי 15 ומעלה) בצורה מעורבת- כלומר, מעגל אחד, ובנים יושבים בצד אחד והבנות בצד השני של המעגל. הסניף הוא נפרד, מה שאומר שיש קומונרית אחת, לחניכים הפעולות והטיולים נפרדים, והצוות פועל בנפרד רוב הזמן. השאלה עלתה מכך שראינו שכשהייתה פעולה מעורבת הגיעו אליה יותר נוער שלא היה מגיע סתם ככה ללמוד תורה אם זה היה נפרד. ומצד שני, זו לא מצוה שבאה בעברה?! נשמח לשמוע את דעת הרב בנושא. וגמר חתימה טובה. )
תשובה: : אני מניח שיש לכם בישוב רב. לכן כדאי להתייעץ עם הרב שמכיר מקרוב את הישוב ויכול לבחון את השיקולים השונים. אין כאן דבר מוחלט של מצווה הבאה בעבירה. יש לשקול האם המציאות של הקפדה על הפרדה היא בסך הכל גורמת ליתר קודש ויתר חיבור לתורה אצל הנערים או שפעולה משותפת שאין בה קשרים אישיים אולם יש בה נוכחות של כל בני הנוער יכולה לגרום ליתר קשר לתורה. אם אין לכם רב היתי מבקש שגם אחד מן המבוגרים יציג בפני את השאלה ואולי אוכל להתיחס בצורה יותר מפורטת עם כיוון של הכרעה.
שאלה: לקיחת ימי מחלה בעבודה : 1. האם מותר לי להביא לעבודה ימי מחלה כאשר בימים אלה אני בריא פיזית וזקוק למנוחה נפשית? 2. אישתי אמורה ללדת, האם בימים שאחרי הלידה שהיא זקוקה לי להיות לצידה מותר לי להוציא ימי מחלה? (רק אציין כי הת עבור ימי מחלה אצלנו הוא חלקי והיום הראשון הוא ללא ת )
תשובה: שימוש באישור רופא לצורך הוצאת ממון כאשר השימוש לא מוצדק, דהיינו שמוציא האישור איננו חולה, הרי הוא גזל. ומה בכך שהרופא מאמין למתלונן, הרי זהו שקר וגזל. אך אם אדם היה חולה והרופא מעריך שזקוק אף לזמן נוסף למנוחה נפשית, הדבר מותר שזוהי חלק מסמכות הרופא. הרב חננאל פאטשינו
שאלה: ברית ביום הכיפורים: ברית שבעז"ה תחול ביום הכיפורים. מתי עדיף לקיימה? האם יש מצוה לערוך סעודת מצוה? אם כן מתי, במוצאי יום הכיפורים או אפשר לדחות לזמן אחר?
תשובה: סעודת מצוה צריכה להיות סמוכה לברית, דהיינו: במוצאי יום הכיפורים. אין צורך בסעודה גדולה, די בעשרה משתתפים בשעה נוחה במוצאי הצום.
שאלה: הקאות קשות וחולשה נוראה ביום כיפור: אני בחורה בד כ בריאה בת 25. בשלוש שנים האחרונות אני סובלת מאוד מאוד ביום כיפור.כבר משעות הבוקר אני מקיאה ללא הפסקה במהלך כך היום.זה מגיע למצב שאני שוכב במיטה ללא יכולת לזוז או לדבר והדבר גורם לי להיות חולה במשך ימים נוספים לאחר יום כיפור.לדעתי הדבר נגרם לי מפני שיש לי חומציות יתר בקיבה וכאשר הקיבה ריקה ויש טעם לא טוב בפה מפני שאסור לצחצח שיניים זה גורם לי לבחילות והקאות. אני ממש בחרדות קשות לפני כיפור בכל שנה. מה אני יכולה לעשות? האם ישנן הקלות עבורי?
תשובה: אם צחצוח השיניים פוטר את הבעיה, שטפי את הפה במי פה כמה פעמים במשך היום ותפלטי את המים מבלי לבלוע אותם.
שאלה: העיריה והאזרח הקטן: לפני זמן נודע ברבים כולל הסכמת רבני העיר, כי עיריית כפר סבא ביצעה עבודות אסורות בשבת. עירייה זו כופה עלי לשלם לה מיסים ואף משתמשת בכוח הזרוע כנגדי. האם מותר לי להחזיר לעצמי את רכושי (חלק יחסי כמובן.) מכספי העיריה באופן עצמאי?
תשובה: כמובן שאנו מצטערים מאד על כל חילול שבת שקורה ובטח על חילול בפרהסיא שעירייה עשתה במזיד, אך עדיין לא נראה שאפשר בגלל זה להפסיק לשלם מיסים או לתפוס מכספי העירייה שחיללה את השבת, כי אנו פוסקים שרשאים בני העיר להסיע על קיצתן ולגבות מיסים וממילא זה חובה גמורה לשלם מיסים וכיוון שהכסף שלך משמש את תושבי העיר בין לדברים המותרים בין האסורים ואין שום ראיה שמכספך מימנו את מעשה העבירה לכן אי אפשר לתפוס את הכסף וברור שחייבים לשלם.  כידוע יש חובה גמורה לשלם מיסים למדינה למרות שלצערנו המדינה מממנת גם כנסיות ותיאטראות ועוד כל מיני דברי כפירה וליצנות. המקור לכך הוא במהרי"ק שורש סו' שמסביר שהכסף שלך מגיע לעירייה ואח"כ העירייה מוציאה מהכיס שלה כסף לדברים אסורים, והאיסור הוא רק שלה, ולכן הוא פוסק שם שעירייה שהעלתה את המס לצורך ע"ז וברור לך שהתוספת של המיסים הם אך ורק בגלל הע"ז,עדיין יש חיוב גמור לשלםאת המס. (לגבי החיוב לשלם מסים עיין בתחומין ו' מאמרו של הרב שביב ובפתחי חושן בכרך על הל' גניבה פרק א סע' ב) הרב אריאל איגרא
שאלה: שייכות הילדים לפי ההלכה: ישנו במקום עבודתי גוי מחבר העמים שנשוי ליהודיה מחבר העמים (אמא יהודיה ואבא גוי) ונולדו להם ילדים. האם הילדים שייכים לאבא לפי ההלכה או רק לאמא?
תשובה: מכיון שהאמא יהודיה הילדים יהודים ואין להם כל קשר לאביהם הגוי מלבד העובדה שהוא חייב במזונותיהם. הרב מיכאל יומטוביאן
שאלה: שירת הציבור בחזרת הש"ץ: כאשר הציבור שר קטעים מסויימים בחזרת הש"ץ, האם הש"ץ צריך לחזור על הקטע שנית? האם זה משנה אם מדובר בפיוטים, סליחות וכד שהציבור ממילא אומר אותם או בקטעים מברכות, קדושה וכד? כיצד על הש"ץ לנהוג כשהציבור מצטרף אליו בשירה בקדיש?
תשובה: בפיוטים וסליחות אין צורך כלל לחזור. גם בגוף התפילה לא נוהגים לחזור.
שאלה: טקס החלקה בחול המועד סוכות : בננו נולד בח בתשרי (יומיים לפני יום כיפור) ובעזרת השם יהיה בן שלוש השנה. רצינו לשתף את כל המשפחה הקרובה והמורחבת (כולל המשפחה שמגיעה מחו"ל לחגים) בטקס החלקה שלו בהר מירון. מכוון שימים שלפני יום כיפור הם עשרת ימי תשובה ואווירה קצת לחוצה ובין יום כיפור לסוכות כולם עסוקים בבניית סוכה והכנה לחג, חשבנו לערוך טקס חגיגי בחול המועד סוכות כך שכל המשפחה המורחבת תוכל להתפנות והשתתף בשימחתנו הכוללת טקס בהר מירון, סעודה וטיול. האם זה אפשרי לערוך טקס החלקה בחול המועד הרי ישנו איסור של תספורת בחג?
תשובה: לא נראה לי לערוך חלאקה בחול המועד האסור בתספורת. אפשר לספר קודם, וליסוע למירון עם המשפחה בחול המועד לכבוד החלאקה שנעשתה מקודם, ואז אפשר להלביש את הילד בציצית, ולתת לו לומר 'שמע ישראל', אבל בלי תספורת.
שאלה: ספר תורה בעבודה: בהמשך לתשובת הרב באתר, בקשוני לחדד השאלה. האם אפשר לקבל בהשאלה ספר תורה למניין במקום העבודה, שבו אין תפילות שחר בציבור בכלל אלא רק תפילות מנחה (שני מניינים) ולעיתים גם ערבית, לצורך קריאה בו בימי צום במנחה?
תשובה: אפשר.
שאלה: משניות לעלוי נשמה בשבת: האם מותר ללמוד משניות "לעלוי נשמת" בשנת האבל בשבת?
תשובה: מותר
שאלה: עבודה במלצרות בסוכות: האם מותר לעבוד במלצרות באכסניה דתית בחג סוכות ובשבת חול המועד? מה לגבי שמחת תורה?
תשובה: מבחינת חול המועד, אם מגישים את האוכל בסוכה - מותר. באשר ליו"ט, שבת ושמחת תורה, אם העבודה כוללת גם זמן מסויים בחול מותר לקבל שכר בהבלעה.
שאלה: קניות בימים אלו: 1 האם בימים אלה עד סוכות מותר לקנות חפצים ובגדים, לא כולל כיפור ושבת כמובן? 2 האם מותר לעשות קניות של חפצים וביגוד בחול המועד סוכות? 3.אם חנות שמחללת שבת זולה יותר מחנות ששומרת שבת, האם מותר לקנות שם למרות שעדיף שלא?
תשובה: 1. כן, אין שום הגבלה. 2. עדיף לקנות לפני החג. אם זה דבר שלא ניתן לקנות אותו קודם לכן או שיש כאן הזדמנות לרווח יהיה מותר. מוצרי מזון וכד' מותר לקנות לצורך החג. 3. מותר לקנות שם ביום חול. וכמו שכתבת, עדיף להחזיק ולתמוך בחנויות ששומרות שבת.
שאלה: לאכול ללא טבילת כלים: עד כמה חשוב לאכול מכלים טבולים? במילים אחרות, האם בדיעבד אפשר להתיר כשאוכלים אצל משפחה ששומרת כשרות אך הם לא טובלים את הכלים?
תשובה: לכתחילה אסור לאכול בכלים אלו, אך האוכל שנמצא בהם לא נאסר. ולכן אם מגישים כוס שתיה - אי אפשר לשתות בלי הכוס ולכן זה נחשב שימוש בכלי. אולם אם מגישים פירות בצלחת כיוון שניתן להגיש אותם בלי הצלחת הפירות לא נאסרים. רצוי להימנע עד כמה שניתן משימוש בכלים לא טבולים ולכן אם מתארחים אצל משפחה כזו צריך לבקש כלים חד פעמיים או להתחמק מלאכול וכדו'.
שאלה: הבדלה בראש השנה: השנה צאת ראש השנה חל ביום שישי. רציתי לדעת אם עשו הבדלה ואם כן מה הנוסח שלה?
תשובה: אין הבדלה בין יום טוב לשבת אם יום טוב חל ביום שישי מאחר ובשבת יש יותר איסורים מאשר ביום טוב.
שאלה: תשלומי מעלית בבניין: נכנסתי להתגורר בבניין חדש, בעל אוכלוסיה דתית. אני גר בקומת קרקע ולא רוצה להשתתף בתשלומי אחזקת המעלית כיוון שאינני משתמש בה כלל. לא איכפת לי מה החוק של המדינה אומר, לגבי זה חוקות גוים. איכפת לי רק מדין תורה, האם על פי דין תורה עלי לשלם?
תשובה: יתכן בהחלט שעל פי ההלכה המקורית אינך חייב להשתתף בהוצאות המעלית, כפי שנראה מן הגמ' בבא בתרא י"א עמוד ב' שרשות השימוש במבוי בחלק הפנימי שייכת רק לפנימי, וממילא גם ההוצאות עליו. אך כלל נקוט בידנו על פי הגמ' בפרק הפועלים "הכל כמנהג המדינה," והוסיפו הראשונים במקום ובכגון דא אמרינן "מנהג מבטל הלכה." וממילא, בימינו שנהגו כולם לפעול בתוך הבניין על פי הכללים של חוק בתים משותפים, הרי הדבר מחייב. וככל שידוע לנו אכן המנהג והחוק הוא שתשלומי המעלית מחולקים בשווה עם שאר הוצאות הוועד. הרב חננאל פאטשינו
שאלה: ויהי נעם עם חל יו"ט באותו השבוע: אם היו"ט יוצא בשבת כמו השנה שיוה"כ יוצא בשבת אומרים "ויהי נעם" או לא במוצ"ש?
תשובה: לא אומרים "ויהי נועם" כשחל יום האסור במלאכה באחד מימות השבוע. כשחל יום כיפור בשבת חג סוכות יוצא ביום חמישי ולכן לא אומרים "ויהי נועם".
שאלה: השכרת דירה עם ברכה: בנינו דירה חדשה להשכרה בשטח של חמי. אני משכירה אותה כבר שנתיים וכל האנשים ששכרו אותה היו אנשים שעשו בעיות (ברחו בלי לשלם, עשו בעיות עם שאר התשלומים) וגם עם בעיות קצת נפשיות שונות. האם יש אולי משהו שצריך לעשות שיביא לי אנשים טובים ורציניים לדירה ותהיה ברכה בבית?
תשובה: תלכו לחכם ספרדי שיתן לכם סדר פיטום הקטורת ועוד לתפילה. מעבר לכך לבדוק היטב את השוכר הבא. לקחת ערבויות על ההתחיבויות שלהם.
שאלה: מהן תנאי היהודי להיות יהודי: מה קובע באדם אם הוא יהודי או לא? מה קבע שאברהם היה יהודי או בלשון התנ"ך עברי, הרי אימו לא הייתה יהודייה והמילה ומצוות לא קובעות את זהות היהודית כי אדם שנולד מאמא יהודייה ולא נימול או לא מקיים מצוות הוא עדיין יהודי, האם אדם הראשון וחוה היו יהודים, אם כן, כל העולם הינם יהודים. ממתי באנושות היהודים נהפכו ליהודים ומה קובע את היהדות?
תשובה: : יש את שלב האבות שאנו מגדירים שהאבות לא מוגדרים חלק מהאומה הישראלית שהרי עדיין אין אומה וציבור. אולם מכיון שהם באישיותם ובמידותם הוו את התשתית שמכוחה צמחה משפחת בית ישראל הם מוגדרים כאבות של האומה. אבות זהו מעמד מיוחד. בכל אופן מצאנו בגמ' על עשיו שהגמ' מגדירה אותו כיהודי מומר. כלומר באופן עקרוני מהרגע שנולדו ילדים לאמהות זה ותן שם ישראל על הבנים של שרה ושל רבקה. אולם עשיו על ידי מעשיו הסיר מעליו את שם ישראל ובכך לא נתן לגרעין הישראלי להמשיך לזרעו. לעומת זאת יעקב ששמר על דרך ה' מיטתו שלמה וזכה שממנו יתחיל מציאות שכל מי שבמשפחה מוגדר כישראל. אדם הראשון לא היה מציאות של עם ישראל. אולם נשמתו של אדם הראשון כל ך גדולה שהיה לו ניצוצות ושורשים שם אחר כך התגלו בצורה מזוככת אצל האבות ואצל עם ישאל. אולם אדם ראשון יש לו שורשים לא רק של ישראל אלא גם של כל הגויים.
שאלה: תפילה ביום כיפור במניין: כל שנה אני הולכת לבית כנסת ביום כיפור אבל ממש קשה לי להתרכז בתפילה (צפוף אצלנו ולפעמים אפילו אין מקומות ישיבה ואין בית כנסת אחר גם לא במרחק), האם עדיף להתפלל בבית בכוונה או במניין כשאני לא מרוכזת?
תשובה: את תפילות העמידה ראוי להתפלל במניין. את יתר חלקי התפילה אין חובה לומר במניין.
שאלה: קביעת תאריך השלושים: דודתי נפטרה בשעות ערב כ ח אלול ונקברה למחרת כ ט אלול. מה תאריך העברי ל-30 למותה?
תשובה: כ"ט בתשרי.
שאלה: לבישת חולצה שנקנתה בשבת: אם יש לי חולצה שנקנתה בשבת ע"י יהודים, האם מותר ללובשה (החולצה נקנתה בחו"ל מחנות של גויים)?
תשובה: מוצרים שנקנו על ידי יהודי בשבת אסור להשתמש בהם בשבת עצמה אבל במוצאי שבת מותר להשתמש מיד. (שו"ע או"ח סימן שיח סעיף א, ביאור הלכה ומשנ"ב ס"ק ה)
שאלה: שירת בנות בסיור סליחות: אנחנו מדריכות, אנחנו רוצות לארגן לחניכות שלנו סיור סליחות ברובע בירושלים. כחלק מהתוכנית אנחנו רוצות לשבת במקום מסויים ברובע ולשיר ביחד שירי נשמה, האם זה ראוי? חשוב לציין שזה מקום די מוסתר לא במעבר. אבל מי שיעבור קרוב אלינו בטוח ישמע אותנו.
תשובה: אם המדובר במקום שלא רואים אתכן, מותר.
שאלה: לימוד לאור הנר: האם יש ברכה כשאני לומד לאור נר שמן זית?
תשובה: אין ברכה לשימוש באור המופק בשמן זית. כדאי ללמוד במקום בו יש תאורה רבה ולא רק לאור שמן זית.
שאלה: לקיחת כדורים ואכילה ביום כיפור: אני מטופלת בסטרואידים לטיפול בדלקת במעי והמלצת הרופא ליום כיפור היא לקחת את הכדורים ואף לשתות ולאכול (הגדרתו היא כי מספיק לאכול לחם יבש). איך עושים זאת בצורה תקינה- מבחינת שיעורים ומידות וכו? יש לציין כי הכדורים הינם מרים ולא ניתן לקחתם בלי מים, ואף יש לשתות הרבה לאחר מכן מכיוון שהם מאוד מרים והטעם נשאר על הלשון.
תשובה: אם האכילה נחוצה משום פיקוח נפש היא מותרת אך בשיעורים, לאכול כחצי פרוסת לחם כל 9 דקות וכן שתית מלא לוגמיו כ-40 סמ"ק כל 9 דקות. את הכדורים אפשר לבלוע עם כמות מים כנ"ל. באשר לטעם הלוואי המר, זה אינו פיקוח נפש אך אם הטעם בלתי נסבל אפשר ללעוס מסטיק (שאין עליו אבקת סוכר, כגון שהוא שטוף) להעברת הטעם.
שאלה: שתית בעל קורא לפני קידוש: האם לבעל-קורא צרוד או אדם שחש ברע מותר לשתות כוס מים קודם קידוש? השאלה היא בעיקר לגבי הקידוש בבוקר, לאחר שהתפלל שחרית וכבר הוא מחוייב בקידוש לפחות לפי המ"ב.
תשובה: אפשר לשתות לפני התפילה אך לא אחרי תפילת שחרית. אפשר אבל לעשות קידוש במטבחון שכיום נמצא כמעט בכל בית כנסת בזמן הוצאת הספר תורה, לאכול כזית עוגה ולשתות כמה שצריך.
שאלה: 1.צומות 2.מצגת: 1.פעם נפלו ממני תפילין של ראש. כפי הנהוג צמתי. הצום היה ביום שישי והכנסתי שבת מוקדם ואכלתי לפני סוף היום. צריך לצום שוב? 2.ערכתי מצגת שמורכבת מ"תמונות" מגוגל. התמונות הנ"ל מורדות מאתרים שונים. האם יש בעיה בכך? (אולי לתמונות יש זכויות יוצרים וכד ) גם המצגת מלווה בשיר שהורדתי מהאנטרנט. הם יש בעיה בכך?
תשובה: 1. לא צריך לצום שוב. 2. אין בעיה עם המצגת. בפעם הבאה לגבי השירים, ראוי להוריד מאתר שיש לו זכויות להפיץ.
שאלה: תהליך התשובה - על כל דבר?: למדתי שאדם צריך להסתכל על מעשיו ולהסיר מהם כל סיג ופגם. מצאתי את עצמי כבר זמן רב עורך את כל תהליך התשובה (.חרטה, וידוי.) על כל פגם קטן. לדוגמא: אמרתי דבר תורה לשם שמיים אלא איפשהו עמוק בלב שמחתי בכבוד שקיבלתי. לכן מיד אח"כ חזרתי בתשובה על כך. אשמח אם הרב יסביר לי מתי ואיך צריך לחזור בתשובה על כל סוג פגם ועוון.
תשובה: לא צריך להכנס לדקדודקים קטנים, זה לא בריא. העיקר כל הזמן לעלות במעלות התורה ולתקן את המדות. וכל התקדמות היא תשובה אל ד'.
שאלה: סליחות עם חליל וגיטרה: אני לומדת באולפנא. כל ר"ח אנחנו מתפללות ביחד עם נגינה. כמה בנות מנגנות את השירים בגיטרה וחליל ואנחנו מתפללות איתם. גם סליחות התפללנו ככה. האם יש בעיה עם זה, בקשר לרפורמים וכו'? אני חושבת שדווקא כשאנחנו מתפללות עם נגינה, זה הרבה יותר עוצמתי ומרומם!. אני גם מאמינה שאם האולפנא מסכימה לזה, אז אין עם זה בעיה.
תשובה: אתן יכולות להמשיך כך. ואולם כאשר שאלו אותי אם אפשר להביא כלי נגינה לתפילת הלל בחול המועד בבית הכנסת אמרתי לא להביא שלא לשנות מהנהוג עד עתה. ובעזרת ד' כאשר יבנה בית המקדש או אם תקום הסנהדרין קודם היא תהיה בעלת כח לקבוע איזה מנהגים ניתן להוסיף ולחדש.
שאלה: הפרש גילים בין בני זוג: על מה שכתוב שלא ישא זקן ילדה, ברצוני לשאול מהו הפרש הגילים הגדול ביותר והמומלץ בין בני זוג, האם 8 עד 10 שנים זהו הפרש גדול מידי או שמא אין להתחשב בזה?
תשובה: עד 10 שנים זה לא הפרש גדול מדי. אבל 20 שנה הפרש זה כבר בעיה כי מדובר בדור אחר והוא יכול להיות אבא שלה או להיפך.
שאלה: מעשר כספים אינטרנט רימון: גם במקום מגורי וגם בעבודתי יש לי אינטרנט פרוץ. ניסיתי לבדוק אופציות ומצאתי שעלי לרכוש אינטרנט רימון סלולרי במחיר די גבוה (עבורי). ז"א, שיש לי אינטרנט זמין אך לשם ה יתברך החלטתי ללכת על האופציה היקרה. האם אני יכול להשתמש עבור דבר זה ממעשר כספים?
תשובה: מעשר כספים אינו חיוב אלא מנהג ולכן בכסף שכבר הפרשת וייעדת למעשר כספים, לא ניתן להשתמש לצורכי עצמך. אבל בחודשים הבאים אל תפריש סכום זה למעשר הכספים.
שאלה: הוספת לעילא בקדיש: 1. לפי אילו נוסחים יש להוסיף "לעילא לעילא " בקדיש בעשי"ת? 2. מה הסיבה או מקור המנהג להוספה הנ"ל?
תשובה: מנהג הספרדים שלא להוסיף ולא לומר פעמיים לעילא בקדיש. מנהג התמנים להגיד זאת כל השנה. מנהג האשכנזים לומר לעילא לעילא בעשרת ימי תשובה. ובאר הלבוש שטעם ההוספה, שבימים הנוראים ה' מתעלה על ידי עם ישראל שהוא משבח ומרומם אותו יותר מכל השנה ובאותם הימים באמת הקב"ה מתגלה כמלך שיושב על כסא רם נישא. על כך אנו אומרים לעילא ולעילא מכל ברכתא.
שאלה: בדיקת כשרות גיור: גבר שמגלה שהמשתדכת נכדת גיורת או נינת גיורת, אילו בדיקות בנושא כשרות הגיור עליו לערוך ע"פ ההלכה? אילו בדיקות כדאי לו להוסיף על-מנת להיות יותר בטוח שאין חשש של נישואין עם גויה? הבעיה האמיתית היא כזו: סבתא התגיירה בבית דין איטלקי (ונניח שאפשר לסמוך על בית-דין זה) בעקבות (או בגלל?) שהכירה בחור יהודי והם רצו להתחתן. מייד לאחר החתונה התחילו לנהל אורח-חיים לגמרי חילוני, ולאחר כעשר שנים התגרשו. לאחר הגירושין היא הכירה נוצרי, חזרה להיות נוצרייה אדוקה ו"התחתנה" אתו. הבת שנולדה מנישואיה היהודיים התרחקה ממנה מאז הגירושין של אמה, והתחתנה עם יהודי, ללא גיור. האם נכדת הגיורת הזו מותרת ליהודי?
תשובה: יש לבדוק אם בשעת הגיור וסמוך לו קיימה מצוות.
שאלה: העובר בהאטת גדילה- האם לצום?: אני בהריון בשבוע 20, כאשר לעובר שלי יש עורק אחד בטבור במקום שניים, מה שמתבטא בהאטה בגדילת העובר. הרופאה אמרה לי שאסור לי לצום ולפחות לשתות מים. אני מרגישה שאני יכולה לנסות לפחות לצום. מה לעשות? בנוסף אשמח לקבל הסבר לגבי שתייה לשיעורין. וחתימה טובה
תשובה: תשתי גם ביום הכיפורים. השאלה היא מהי הכמות הנחוצה. אם אפשר להסתפק במלוא לוגמיך כל 9 דקות, עשי כן. אם יש צורך בכמות גדולה יותר, שתי בכפית זו אחר זו את כל הכמות הנחוצה. אם יש צורך, מותר לשתות משקה מזין, כגון, מיץ ענבים
שאלה: שיפוץ פרגולה בסוכות: בצמוד לביתנו (קרוואן במאחז באיזור ירושלים) ישנה פרגולה שנבנתה לפני כשנה. ברצוננו לשפץ אותה מעט לפני ימות החורף המתקרבים (באזורנו רוחות חזקות במיוחד), והעיתוי היחיד שנראה כרגע אפשרי הוא זמן חול המועד סוכות. האם יש עניין שלא לשפץ מבנים בסוכות? יש לציין שהסוכה אותה אנו מקימים אינה קשורה כלל לפרגולה הנ"ל.
תשובה: זו העיה לשפץ את הפרגולה בחול המועד.
שאלה: חשמל ביום טוב: ברצוני לקבל תשובה הגיונית לגבי ההבדל בין אש לאש וחשמל לחשמל. למה אסור חשמל ביום טוב, ולהקל על החיים, כאשר במקביל ניתן היתר להעביר אש לדברים שאינם אוכל נפש כמו עישון (!!)תחת הסבר, וסליחה על הבוטות, עלוב, שמגדיר עישון כאוכל נפש בשל אי יכולתם של המעשנים לשלוט בצרכיהם. כמו כן, הסבתא שלי עלתה ממרוקו והגיעה מבית שומר מצוות (והיא בעצמה שומרת מצוות) וסיפרה לי שביום טוב שחל בשבת יהודים רבים, בקהילות רבות, היו משתמשים בחשמל ביום טוב.
תשובה: חכמים אסרו ליצור אש ביו"ט, אולם להעביר אש מאש מותר. בחשמל ברגע שמדליקים את האור עוברים על איסור הבערה (יצירת אש) וביו"ט הדבר נאסר מדרבנן. לגבי העישון מכיוון שאנשים רבים מעשנים למרות הסכנה שיש בעישון, נהפך העישון להיות דבר השווה לכל נפש. ולכן הוא מותר כצורך אוכל נפש. כאמור גם העישון מותר רק על ידי העברה מאש לאש ולא על ידי יצירת אש חדשה. אמנם היו מחכמי הספרדים שבזמנו טענו שהדלקת חשמל היא לא יצירה חדשה של אש אלא העברה מאש לאש אולם דעתם לא התקבלה על ידי שאר הפוסקים. למעשה כיום פוסקים שאסור להדליק חשמל ביו"ט.
שאלה: נישואי כהן לילדה שהתחבאה בשואה: במשך השואה, ילדה איטלקיה קטנה מעל גיל ארבע עם אחותה נשלחה ע"י הוריה להתגורר אצל חסידי אומות העולם שהצילוה מפני הנאצים. לימים, היא נישאה לכהן. האם בניה הם ספק כהנים או חללים מפני שיש להתייחס לילדה כאל שבוייה שהיא בחזקת זונה? מה יש לשאול כשבודקים את זה, והאם בכלל מותר או רצוי לבדוק עניין כזה, לאור העובדה שהנישואין נערכו ע"י רב מאד גדול שהכיר את משפחות החתן והכלה היטב, ואשר אישית אישר את החתונה ואף הדריך את הכלה לקראת הנישואין?
תשובה: כיון שידוע לך שרב מפורסם שהכיר את פרטי המקרה אישר את הנישואין, אין לנו לערער אחר החלטתו. שנה טובה הרב מיכאל יומטוביאן
שאלה: שהייה בבריכה בעירוב: בחופש האחרון יצאנו לטיול יחד עם כל המשפחה של אשתי. במהלך הטיול היינו בבריכות כאשר הבנות לבשו לבוש צנוע בכניסתן למים וכן עצם שהותינו במים הייתה בשביל הילדים ולא שחינו כלל אלא רק השגחנו עליהם. האם יש בכך בעיה הלכתית, במידה וכן האם אפשר להסביר למה? (חשוב לציין שלאחר הבריכה הבגדים לא היו שקופים).
תשובה: לא נראה לי שיש בזה בעיה.
שאלה: בר מצווה לתאומים כוהנים: אחים תאומים כוהנים כיצד עולים לתורה ביום בר המצווה (שבת, שני או חמישי)?
תשובה: בשבת ניתן להעלות אחד לכהן ואחד למפטיר (ואם יש מריבות מי עולה לאיזו עליה ניתן לערוך הגרלה בינהם). ביום חול צריך לעשות 2 מנינים.
שאלה: תרומות ומעשרות באדנית התלויה באוויר: אמנם נכתבו על זה מס תשובות באתר, אך כל אחת שונה מעט מהמקרה שלי. יש לי אדנית נקובה של נענע התלויה באוויר ונמצאת במרפסת סגורה בביתי (מבואה). מה דינה לענין תרומות ומעשרות - א. אם היא מיועדת רק לטעם (בתה וכו ). ב.אם היא גם לאכילה.
תשובה: אני מבין שהמרפסת סגורה אבל לא נאמר האם היא מקורה. אם היא מקורה נראה שאפשר להקל, בוודאי כשנעשה לטעם. אם היא נשתלה לאכילה, כדאי להפריש ללא ברכה (אין חיובי נתינה ללוי ולעני). אם המבואה לא מקורה, כדאי להפריש ללא ברכה. חתימה טובה הרב יהודה הלוי עמיחי מכון התורה והארץ כפר דרום אשקלון
שאלה: חפץ שהעבירו דרכי לאדם אחר שזהותו נשכחה: לפני כשנתיים חברה נתנה לי בגדים (חצאית וחולצה) כדי שהעביר אותם לבעליהם. הבגדים נתקעו אצלי ברשלנותי וכעת גם אני וגם החברה שהעבירה דרכי את הבגדים לא זוכרות למי הם שיכים. מה עלי לעשות? (בעלת הבגדים לא התקשרה מאז לחברתי לבקש את הבגדים)
תשובה: הבגדים האלו נחשבים כאבידה ומותר להשתמש בהם, אולם יש לרשום שבגדים אלו הם אבידה ואם ימצאו בעליהן יש להחזיר להם את שווים של הבגדים.
שאלה: חזרה מלווי לצורך פקוח נפש בשבת או ביום טוב: האם ההיתר של היוצאים להציל חוזרים למקומם חל גם על מי שמלוה בן משפחה - כך שיכול לחזור עם נהג נוכרי? האם ביום טוב מסגרת ההיתר רחבה יותר (נהיגה עצמית ללא נוכרי)?
תשובה: ההיתר כולל גם את המלווה. ביו"ט איסור הבערה הוא מדרבנן ולכן מותר לחזור אפילו בנהיגה עצמית.
שאלה: אבלות - יום שלושים באיסרו חג: הנני אבל על אמי. יום השלושים יחול בחוהמ"ס, בהושענא רבא. מתי לעלות לקבר (יום 30)?
תשובה: תעלו באיסרו חג. תנוחמו מן השמים, הרב בנימין במברגר
שאלה: לימודים חינם בגלל העתקה בבגרויות: סיימתי לפני הרבה שנים את הלימודים ולצערי הרב העתקתי בלא מעט בגרויות. כיום אני לומד מקצוע ובזכות השקלול של הבגרות והפסיכומטרי (קיבלתי ברוך ה ציון טוב בפסיכומטרי) קיבלתי זכאות ללימודים חינם ודמי מזונות לכל שנה. יש לי יסורי מצפון על זה כי אולי אם לא הייתי מעתיק לא הייתי זוכה לזה. מה עלי לעשות?
תשובה: צריך לעשות תשובה כלפי שמיא, אינני רואה עוד אפשרות מעשית לתקן.
שאלה: למי שייך הפלאפון שנשכח ברכבי: טרמפיסט שכח פלאפון ברכבי. הוא התקשר למכשיר ודיברנו להפגש על מנת להשיב את אבידתו. לאחר מכן לא יצר קשר שוב. אני מסיק שהוא ויתר על המכשיר כך שאין חובת השבה לו. אלא שאולי וויתר כיוון שהיה לו ביטוח בחברה כך שהצהיר כי אבד ממנו וקיבל מכשיר חדש במקום. א"כ אולי המכשיר שאצלי משועבד לחברה, כך שיש חובת השבה לחברה או שאולי כיוון שהדבר נתון בספק עלי לשום דמיהם ולהניחם? שאלתי את חברת הפלאפון - מה לעשות במכשיר שמצאתי? ניסו לייעץ לי כיצד למצוא את הבעלים אך לא העלו אפשרות שהמכשיר שלהם ושעלי להשיבו להם. אמנם אפשר שבחוזה כתוב שהמכשיר משועבד להם אלא שהמציאות היא שלא מחזירים וממילא אין לכך משמעות. לסיכום: האם חלה חובת השבת אבידה?
תשובה: חלה עליך חובת השבת אבידה, ולכן, אם אינך יודע איך ליצור קשר עם אותו טרמפיסט עליך לברר זאת באמצעות חברת הפלאפון (דרך הכרטיס או מספר המכשיר). עליך להודיע לו מי אתה והיכן אתה גר ומהו מספר הטלפון שלך וכדומה על מנת שתוכל להשיב לו את אבידתו. אם לא יבוא ליטול לאחר זמן רב או לא הצלחת לזהות אותו, אז, אם יש במכשיר או בכרטיס נתונים חשובים כמספרי טלפון וכדומה עליך לשמרם בידך עד שיבוא ויטול. אבל, אם אין בהם נתונים חשובים, אתה יכול לרשום בפנקס את פרטי האבידה ולהשתמש בה. אי אפשר לסמוך על ההשערה שאינו מעוניין עוד במכשיר בגלל שקיבל חדש מן החברה בגלל הביטוח, שזו השערה בעלמא, ויש להעלות השערות שונות ומנוגדות להסבר התנהגותו, ולכן, אין לדיין אלא מה שעיניו רואות והחיוב במקומו עומד. מקורות: מבואר בסוגיא בבא מציעא דף כא ע"ב שיאוש לא מועיל בדבר שיש בו סימן אחר שבא ליד המוצא   "ואף על גב דשמעיניה דמייאש לסוף לא הוי יאוש דכי אתא לידיה באיסורא אתא לידיה". וכן הובא בפתחי חושן אבידה פרק ב, ו. לגבי האם בכך שמודיע לו נפטר מלהוליך למאבד את אבידתו או שלא, נחלקו הפוסקים. בספר משפט האבידה סימן רנט, מאזני צדק (יב) נשאר בזה בצריך עיון, ובשערי צדק שם אות יד כתב בשם ספר אמרי הצבי בבא קמא נז, שחייב להשיבה לבעלים וכן מדויק מלשון הגמרא בבא מציעא כח ע"א, ליזול וליהדריה. בשו"ת בניין שלמה הקדמה שניה לפרשת כי תצא כתב, שאם הבעלים תוך רסו וב' שלישי אמה חייב להחזיר להם וביותר די בלהודיע. בשערי זיו סימן יג חילק, שאם יודע כשהגביה מי בעל האבידה צריך להשיב לו, אבל אם רק בביתו נודע לו די בלהודיע לו. בשם החזו"א מובא שם שדי בלהודיע לבעלים ואין צריך להביא לו, וכן דעת הגאון רבי משה פיינשטיין בקונטרס השבת אבידה תשובה כ"ב, וכן דעת הרב אלישיב בספר השבת אבידה כהלכתה, פרק ג', הערה יח, וכן דעת הפתחי חושן אבידה פרק ז, (אות ב), וכן פסק בספר משפטי התורה אבידה ג, י, וכן פסק בספר אבידה ומציאה פרק ד, ד וצריך עיון למעשה. אבל, בנידון דידן נראה שלא יצאת ידי חובת ההודעה, גם לפוסקים שסוברים שהודעה מספיקה בגלל שלא כתוב שמסרת לו את מספר הטלפון שלך וכדומה, ואולי ניסה להשיג אותך דרך הטלפון שאבד ולא הצליח וכו', לכן, לכולי עלמא, עדיין רובצת עליך חובת ההשבה. לגבי הדין של יהא מונח   ראה בספר השבת אבידה כהלכה פרק ו. הרב אריה הלברשטט
שאלה: התרת נדרים בערב ראש השנה: כבוד הרב פסק באתר שאם אדם נדר נדר, התרת הנדרים בערב ר"ה מבטלתו. א. האם זה גם לבני ספרד, כי בשו"ע דעתו בסתמא שזה לא מועיל (אא"כ הרב הסתמך על דברי החיד"א שם, שמודפס בגיליון השו"ע). ב. וגם לבני אשכנז לא הבנתי, הרי בדר"כ הרב פוסק כערוה"ש וערוה"ש שם סובר שהתרת הנדרים בערב ר"ה לא מועילה שום דבר?
תשובה: מדובר על נדרים דרבנן, כגון: הנהגה טובה שאדם עושה מספר פעמים ולא אומר בלי נדר. על נדרים כאלו כאשר אדם מוסר מודעה מראש, ממילא לא חל על ההנהגה הטובה גדר של נדר. אלא אם כן האדם יודע שהוא מסר מודעה ובכל זאת הוא רוצה לנהוג את זה, במקרה זה ברור שההנהגה בפועל מבטלת את המודעעה שמסר. מכיוון שמדובר בנדרים דרבנן אפשר לסמוך על השיטות שהמודעה כן מבטלת את הנדרים.
שאלה: ברכת ברית של אב שאינו נמצא בזמן הברית : א. מי שנמצא בחו"ל ולא יוכל לחזור לברית של בנו בא"י, ובשעת הברית הוא ישמע בטלפון את כל מהלך הברית, האם יוכל לברך מחו"ל את ברכת "להכניסו בבריתו"? ב. אם הוא יראה בלווין את מהלך הברית, האם יוכל לברך?
תשובה: אי אפשר לברך
שאלה: גילוח ותספורת ביו השלושים בחוהמ"ס: יום השלושים על פטירת אמי יחול בחוהמ"ס, ביום רביעי, הושענא רבא. האם אני רשאי גילוח ותספורת (לאחר גערה)?
תשובה: אם גוערים בך יש להסתפר בערב החג כי אז מסתיימת האבילות.
שאלה: קמח מלא שיצא מהמקרר: שמרנו קמח מלא בתא ההקפאה בשקית סגורה לגמרי אך לא בווקום (שקית אחת סגורה מהטחינה ואחת פתחנו וסגרנו). המקרר הפסיק לעבוד במהלך ר"ה והקמח לא היה קר בכלל כשבדקנו, וגם השקיות היו מחוץ למקרר בערך לחצי שעה עד שהפעלנו שוב את המקרר. 1. מה דין הקמח? 2. אם צריך לנפותו, באיזה נפה? אפשר ברגילה של קמח לבן?
תשובה: חרקים לא מתפתחים בקור של 16 מעלות, כך דאם היה פחות מכך אין בעיה. אם יש ספק כדאי לנפות חלק מהקמח בנפה של 60 ממ"ש, ולראות את הנותר האם התליע או לא. אם תווכחו בחלק שלא התליע, אפשר להעמיד על חזקה שלא התליע כולו. חתימה טובה הרב יהודה הלוי עמיחי מכון התורה והארץ כפר דרום אשקלון
שאלה: יין שביעית שהתקלקל: יש לי שאריות מיין שביעית במקרר כבר מעל חודש וחצי וכבר אי אפשר לשתותו מרוב חריפותו וטעמו הפגום. מה לעשות איתו, האם אפשר לזורקו לפח?
תשובה: אם הוא פגום, אפשר לשפוך אותו באדמה בגינה בחצר. אם יש בו עוד טעם טוב, אפשר להניחו גלוי לילה אחד ולאחר מכן לשופכו בחצר. חתימה טובה הרב יהודה הלוי עמיחי מכון התורה והארץ כפר דרום אשקלון